Title: กฎกระทรวงกำหนดหลักเกณฑ์ วิธีการและเงื่อนไข และอัตราค่าใช้จ่ายในการบริการแผนที่หรือข้อมูลทางแผนที่เป็นการเฉพาะราย พ.ศ. 2555

กฎกระทรวง
กำหนดหลักเกณฑ์
วิธีการและเงื่อนไข และอัตราค่าใช้จ่าย
ในการบริการแผนที่หรือข้อมูลทางแผนที่เป็นการเฉพาะราย
พ.ศ.
๒๕๕๕[๑]

อาศัยอำนาจตามความในมาตรา ๒๐ วรรคสอง และมาตรา ๒๕
แห่งพระราชบัญญัติพัฒนาที่ดิน พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ ๑  ผู้ใดประสงค์จะขอรับบริการแผนที่หรือข้อมูลทางแผนที่ที่กรมพัฒนาที่ดินผลิตหรือจัดหามาเพื่อบริการเป็นการเฉพาะราย
ให้ยื่นคำขอต่ออธิบดีกรมพัฒนาที่ดิน โดยให้ระบุวัตถุประสงค์ในการนำไปใช้
ขอบเขตพื้นที่ และเอกสารและหลักฐานแสดงสิทธิการครอบครอง

ข้อ ๒  การให้บริการแผนที่หรือข้อมูลทางแผนที่ของกรมพัฒนาที่ดินให้เป็นไปตามหลักเกณฑ์
ดังต่อไปนี้
(๑) ในกรณีหน่วยงานของรัฐเป็นผู้ยื่นคำขอ
กรมพัฒนาที่ดินสามารถให้แผนที่หรือข้อมูลทางแผนที่ได้
เว้นแต่เป็นกรณีที่กรมแผนที่ทหารระบุว่ามีผลกระทบต่อความมั่นคงหรือเสียหายต่อผลประโยชน์ของประเทศ
ในกรณีที่หน่วยงานของรัฐยังคงมีความประสงค์จะขอรับบริการข้อมูลในบริเวณดังกล่าวจะต้องได้รับอนุมัติจากหน่วยงานด้านความมั่นคงของประเทศเพื่อประกอบการพิจารณาด้วย
(๒) ในกรณีเอกชนเป็นผู้ยื่นคำขอ
กรมพัฒนาที่ดินสามารถให้แผนที่หรือข้อมูลทางแผนที่ได้ เว้นแต่เป็นกรณีที่กรมแผนที่ทหารระบุว่ามีผลกระทบต่อความมั่นคงหรือเสียหายต่อผลประโยชน์ของประเทศ

ข้อ ๓  แผนที่หรือข้อมูลทางแผนที่ที่ให้บริการ
กรมพัฒนาที่ดินสงวนไว้มิให้ผู้ขอรับบริการทำการเปลี่ยนแปลง ทำซ้ำ จำหน่าย จ่าย แจก
หรือเผยแพร่ส่วนหนึ่งส่วนใด หรือทั้งหมดของแผนที่หรือข้อมูลทางแผนที่แก่บุคคลที่สามโดยเด็ดขาด

ข้อ ๔  อัตราค่าใช้จ่ายในการบริการแผนที่หรือข้อมูลทางแผนที่เป็นการเฉพาะรายให้เป็นไปตามบัญชีท้ายกฎกระทรวงนี้

ข้อ ๕  ในกรณีหน่วยงานของรัฐที่ทำข้อตกลงความร่วมมือกับกรมพัฒนาที่ดินเพื่อแลกเปลี่ยนแผนที่หรือข้อมูลทางแผนที่
ซึ่งได้ปรับปรุงให้ถูกต้องและชัดเจนแล้วใช้ประโยชน์ทางราชการร่วมกันทั้งสองฝ่าย
ไม่ต้องเสียค่าใช้จ่าย

ให้ไว้ ณ วันที่ ๑๓ มกราคม พ.ศ. ๒๕๕๕
พรศักดิ์  เจริญประเสริฐ
รัฐมนตรีช่วยว่าการกระทรวงเกษตรและสหกรณ์ ปฏิบัติราชการแทน
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. บัญชีอัตราค่าใช้จ่ายในการบริการแผนที่หรือข้อมูลทางแผนที่เป็นการเฉพาะราย

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา
๒๐ วรรคสอง แห่งพระราชบัญญัติพัฒนาที่ดิน พ.ศ. ๒๕๕๑
บัญญัติให้ผู้ใดประสงค์จะให้กรมพัฒนาที่ดินให้บริการแผนที่หรือข้อมูลทางแผนที่เป็นการเฉพาะราย
ให้เป็นไปตามหลักเกณฑ์ วิธีการและเงื่อนไข
และอัตราค่าใช้จ่ายตามที่กำหนดในกฎกระทรวง  จึงจำเป็นต้องออกกฎกระทรวงนี้

ปริยานุช/จัดทำ
๑๖
กุมภาพันธ์ ๒๕๕๕

ชาญ/ตรวจ
๒๑
กุมภาพันธ์ ๒๕๕๕

ศิรวัชร์/ปรับปรุง
๒๕
ตุลาคม ๒๕๖๑

[๑] ราชกิจจานุเบกษา
เล่ม ๑๒๙/ตอนที่ ๑๗ ก/หน้า ๒๒/๑๕ กุมภาพันธ์ ๒๕๕๕